南韓燒酒

喺南韓，燒酒，或者叫南韓燒酎、朝鮮燒酒，係一種源於朝鮮半島嘅燒酒，主要原料係稻米，通常重配埋小麥、大麥或者甘薯呢啲嘢入去。南韓燒酒顏色通透，南韓出產、面向外國市場嘅燒酒度數為廿度左右，爽口、唔上頭，啱嗮西人口味。而傳統燒酒嘅度數好高，一般喺30度以上。南韓燒酒家下已知最早係喺千三年前釀造嘅。

南韓燒酒爽口得來又平，係南韓國內消費量最大嘅酒精飲品，亦係全球最好賣嘅酒。其中，出名嘅燒酒品牌真露穩居世界蒸餾酒銷量第一。南韓燒酒喺歐美，係燒酒入面嘅極品，拍得住法國红酒。2008年，美國韋氏字典將佢嘅英文名Soju呢個詞收咗入去。

歷史 
南韓燒酒一般認爲係喺13世紀高麗王朝嗰陣就有，嗰陣喺中國係元朝，佢嘅製作方法係來自阿拉伯人，源自中東亞力酒。1460年，琉球國王尚泰久遣使赴朝鮮，將泡盛送畀朝鮮世祖，嗰陣係叫「天竺酒」。

南韓燒酒喺元朝被稱爲「燒酎」。「酎」嘅本意係指穀物經過三次蒸馏，好似接露水咁得到嘅酒，所以又叫「露酒」。高麗嗰陣，每戶人家一般都係各自釀製自己屋企嘅燒酒。去到朝鮮王朝嗰陣，安東地區嘅燒酒成爲朝鮮半島最馨香嘅燒酒。

1965至1999年期間，為咗緩解糧荒，南韓政府唔畀用傳統穀物蒸餾工藝釀酒。導致嗰陣嘅南韓釀酒商開始轉用甘藷同木薯提煉酒精，之後加水溝淡再加香料。呢個禁令對南韓燒酒釀造業產業結構造成咗好大衝擊，眾多燒酒釀造商因爲咁而執笠。1973年，南韓政府對燒酒行業進行合併整合，令南韓嘅10個道各自保留一個燒酒釀造商嚟供應各道燒酒市場。不過呢個禁令隨著時間推移不斷咁放寬。1999年，禁令卒之解除。

1924年成立嘅真露燒酒係南韓最大嘅燒酒釀造商，市場份額喺南韓達到50%以上。

各地牌子

南韓

真露 

真露係南韓燒酒嘅第一牌子，喺南韓市場份額超過50%。根據酒類專業雜誌《Drinks International》嘅統計，真露稳居世界蒸餾酒销量之首，係世界上最暢銷嘅蒸餾酒。

1924年，張學燁喺平南龍岡創立真泉釀造商會，重正式創立“真露公司”。 1953年公司遷到漢城。 80幾年來，真露始終如一保持住南韓燒酒最高嘅口碑同權威，重連續卅年保持喺南韓國內市場第一嘅紀錄，所以喺南韓有「國酒」呢個名。

初飲初樂 
初飲初樂係南韓樂天集團旗下嘅樂天酒業嘅一個燒酒牌子，採用南韓大關嶺山麓乾淨嘅岩石水釀製，含有對人體有益嘅豐富礦物質，係世界上最早嘅鹼水燒酒。

安東燒酒 
安東燒酒產自安東，採用傳統嘅蒸餾稻谷工藝釀造，度數45度，1987年指定做慶尚北道嘅南韓無形文化遺產。

楓葉燒酒 
楓葉燒酒係光州嘅燒酒牌子，以溝楓樹漿為亮點。

北韓

平壤燒酒 
平壤燒酒產自家下北韓首都平壤，用粟米同梗稻、糯米做主要原料釀造。其中國內銷售嘅酒精度為30度左右，出口版酒精度得23度。

松岳燒酒 
松岳燒酒產自開城，主要原料係粟米，酒精度30度。

海外

兔仔牌 
美國人白蘭驍喺布碌侖嘅凡寶酒廠以韓國傳統手藝釀造嘅兔仔牌燒酒，係受紐約潮人歡迎嘅美國本土韓國燒酒。

韓國酒文化
 中國燒酒
 日本燒酎
 琉球泡盛

酒